
Text rozhodnutia
Súd: Krajský súd Banská Bystrica Spisová značka: 26Sd/212/2015 Identifikačné číslo súdneho spisu: 6015200947 Dátum vydania rozhodnutia: 22. 09. 2016 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2016:6015200947.1 ROZSUDOK V MENE SLOVENSKEJ REPUBLIKY Krajský súd v Banskej Bystrici samosudkyňou Mgr. Ivanou Datlovou v právnej veci navrhovateľky U. C., nar. XX.P. XXXX, bytom Q. č. XXX, proti odporkyni Sociálnej poisťovni - ústrediu so sídlom v Bratislave Ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X zo 16.júna 2015 o priznaní sirotského dôchodku a rozhodnutia odporkyne č. XXX XXX XXXX X z 2.februára 2016 v znení jeho zmeny rozhodnutím totožného čísla z 18.februára 2016 o uvoľnení výplaty sirotského dôchodku takto r o z h o d o l : Rozhodnutie odporkyne č. XXX XXX XXXX X zo 16. júna 2015 v spojení s rozhodnutím odporkyne č. XXX XXX XXXX X z 2. februára 2016 v znení jeho zmeny rozhodnutím totožného čísla z 18. februára 2016 potvrdzuje. Navrhovateľke náhradu trov konania nepriznáva. o d ô v o d n e n i e : Rozhodnutím zo 16.júna 2015 odporkyňa priznala navrhovateľke s poukazom na zákonné ust. § 76, § 81 ods. 6 a § 82 zákona č. 461/2003 Z.z. o sociálnom poistení sirotský dôchodok od 5.marca 2015 vo výške 34,80 € mesačne. V odôvodnení rozhodnutia citovala aplikované zákonné ustanovenia a uviedla, že neb. matka navrhovateľky B. C. nar. XX.Y. XXXX zomrela X.P. XXXX. K uvedenému dňu získala 10 rokov a 188 dní dôchodkového poistenia, preto splnila podmienku potrebného počtu rokov dôchodkového poistenia pre nárok na invalidný dôchodok, čím bola splnená zákonná podmienka pre vznik nároku navrhovateľky na sirotský dôchodok. Sumu invalidného dôchodku neb. matky navrhovateľky určila ako súčin jej priemerného osobného mzdového bodu vo výške 0,433, obdobia jej dôchodkového poistenia spolu s pripočítaným obdobím celkom v rozsahu 35,6411 rokov a aktuálnej dôchodkovej hodnoty, platnej k 5.marcu 2015 a určenej zákonom vo výške 10,6865 €. Takto určila sumu invalidného dôchodku neb. matky navrhovateľky vo výške 165,- € mesačne, z čoho suma sirotského dôchodku predstavuje 40 %, tj. 66,- € mesačne. Podľa § 81 ods. 6 zákona o sociálnom poistení však sumu sirotského dôchodku navrhovateľky pomerne krátila, pretože nárok na sirotský dôchodok vznikol 5 pozostalým deťom spolu s navrhovateľkou a suma pozostalostných dôchodkov nemôže prekročiť sumu invalidného dôchodku zomrelej matky, ktorý bol určený vo výške 165,- € mesačne. Takto určenú sumu preto vydelila 5, tj. počtom pozostalých detí, ktorým vznikol nárok na sirotský dôchodok a dospela k sume sirotského dôchodku navrhovateľky vo výške 33,- € mesačne. Túto sumu na základe zákonnej valorizácie zvýšila o 1,80 € mesačne na priznanú sumu 34,80 € mesačne. Navrhovateľka sa voči označenému rozhodnutiu odporkyne odvolala, pretože s výškou sirotského dôchodku s ohľadom na jej nízku hodnotu nesúhlasila. Rozhodnutím z 2.februára 2016 v znení jeho zmeny v časti odôvodnenia rozhodnutím z 18.februára 2016 bola výplata sirotského dôchodku v prospech navrhovateľky od 4.februára 2016 uvoľnená vo výške 29,90 € mesačne s poukazom na zákonné ust. § 76, § 81 ods. 6 a § 112 ods. 4 zákona o sociálnom poistení. V odôvodnení bolo uvedené, že navrhovateľka dodatočne preukázala, že pokračuje v štúdiu na Odbornom učilišti internátnom v Lučenci, preto sa naďalej považuje za nezaopatrené dieťa podľa § 9 zákona o sociálnom poistení s trvajúcim nárokom na výplatu sirotského dôchodku. Jeho výplatu preto odporkyňa uvoľnila spätne od 4.februára 2016. Označenými rozhodnutiami došlo k zmene sumy sirotského dôchodku navrhovateľky z toho dôvodu, že odporkyňa na základe doplneného dokazovania zistila, že nárok na sirotský dôchodok vznikol aj ďalšiemu dieťaťu zomrelej B. C. a to M. T., nar. XX.A. XXXX. Z toho dôvodu sumu sirotského dôchodku navrhovateľky upravila tak, že invalidný dôchodok jej neb. matky vo výške 165,- € mesačne vydelila počtom 6 pozostalých detí, čím dospela po započítaní valorizačných zvýšení k sume sirotského dôchodku vo výške 29,90 € mesačne. Uvedenému rozhodnutiu predchádzalo rozhodnutie odporkyne z 8.januára 2016, ktorým podľa § 76 a 112 zákona č. 461/2003 Z.z. o sociálnom poistení zastavila výplatu sirotského dôchodku v prospech navrhovateľky od 4.februára 2016, pretože dňom 30.novembra 2015 ukončila štúdium na Strednej odbornej škole vo C., čím prestala spĺňať podmienku nezaopatrenosti dieťaťa, preto jej nárok na výplatu sirotského dôchodku zanikol a to odo dňa nasledujúceho po dni, ktorým uplynulo obdobie, za ktoré už bol sirotský dôchodok vyplatený. Rozhodnutie o uvoľnení výplaty sirotského dôchodku krajský súd preskúmal ako súvisiace s rozhodnutím odporkyne zo 16.júna 2015, ktoré bolo napadnuté opravným prostriedkom navrhovateľky. Na pojednávanie pred krajským súdom sa navrhovateľka napriek riadnemu a včasnému predvolaniu nedostavila, svoju neúčasť neospravedlnila ani nepožiadala z dôležitého dôvodu o odročenie pojednávania, preto krajský súd vec prejednal v jej neprítomnosti v súlade s ust. § 250g ods. 2 O.s.p. a pri rozhodovaní prihliadol na ostatné vykonané dôkazy. Odporkyňa navrhla označené rozhodnutia potvrdiť ako súladné so zákonom pridržiavajúc sa obsahu písomných vyjadrení z 2.marca 2016 a z 27.júla 2015, v ktorých boli zopakované skutkové a právne dôvody obsiahnuté aj v odôvodnení označených rozhodnutí. Podľa § 492 ods. 1 zákona č. 162/2015 Z.z. - správny súdny poriadok, konania podľa III. hlavy piatej časti O.s.p. začaté predo dňom nadobudnutia účinnosti tohto zákona sa dokončia podľa doterajších predpisov. V súlade s uvedeným krajský súd preskúmal označené rozhodnutia odporkyne i konanie, ktoré im predchádzalo v súlade s ust. § 250l ods. 1 O.s.p., vypočul odporkyňu, oboznámil sa s písomnými podaniami účastníkov, s obsahom administratívneho spisu, najmä so žiadosťou navrhovateľky o priznanie sirotského dôchodku, s rodnými listami navrhovateľky a jej súrodencov, s rozhodnutiami súdov o úprave rodičovských práv a povinností k maloletým deťom zomrelej matky navrhovateľky, s potvrdením o jej štúdiu a o jeho ukončení, s priebehom dôchodkového poistenia neb. matky navrhovateľky a dospel k presvedčeniu, že označené rozhodnutia boli vydané v súlade so zákonom, preto ich podľa § 250q ods. 2 O.s.p. ako vecne správne potvrdil. Podľa § 76 ods. 1, 3, 5 zákona č. 461/2003 Z.z. o sociálnom poistení nárok na sirotský dôchodok má nezaopatrené dieťa, ktorému zomrel rodič, ak ku dňu smrti bol poberateľom starobného dôchodku alebo invalidného dôchodku, mal nárok na predčasný starobný dôchodok alebo ku dňu smrti získal počet rokov dôchodkového poistenia na nárok na invalidný dôchodok, alebo splnil podmienky nároku na starobný dôchodok, alebo zomrel v dôsledku pracovného úrazu alebo choroby z povolania. Nárok na výplatu sirotského dôchodku zaniká dňom, ktorým dieťa prestalo byť nezaopatreným dieťaťom a obnoví sa odo dňa, ktorým dieťa znovu začalo byť nezaopatreným dieťaťom. Nárok na sirotský dôchodok zaniká vždy dovŕšením 26.roku veku dieťaťa. Podľa § 77 ods. 1 cit. zákona je suma sirotského dôchodku 40 % invalidného dôchodku, na ktorý mal alebo by mal nárok rodič dieťaťa, ktorého smrťou vznikol nezaopatrenému dieťaťu nárok na sirotský dôchodok. Podľa § 81 ods. 6 cit. zákona pri vzniku nárokov na výplatu sirotských dôchodkov po tom istom poistencovi nesmie úhrn sumy týchto dôchodkových dávok presiahnuť 100 % dôchodkovej dávky zomretého poistenca, na ktorú mal alebo by bol mal nárok ku dňu smrti. Podľa § 9 ods. 1 písm. b) bod 1 cit. zákona o sociálnom poistení je nezaopatreným dieťaťom dieťa po skončení povinnej školskej dochádzky, najdlhšie do dovŕšenia 26.roku veku, ak sa sústavne pripravuje na povolanie. Podľa § 73 ods. 1 tohto zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť o viac ako o 70 % sa určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty. Určenie obdobia dôchodkového poistenia, osobného vymeriavacieho základu, osobného mzdového bodu, priemerného osobného mzdového bodu, či aktuálnej dôchodkovej hodnoty vyplýva zo zákonných ust. § 60-64 cit. zákona. Preskúmaním veci krajský súd zistil, že navrhovateľka požiadala odporkyňu o priznanie sirotského dôchodku žiadosťou zo 14.mája 2015 a žiadala ho priznať od 5.marca 2015, tj. odo dňa smrti jej matky B. C. rod. D., nar. XX.Y. XXXX a zomrelej X.P. XXXX, čo bolo preukázané jej úmrtným listom. Porodila 11 detí, ku dňu jej smrti dosiahol plnoletosť len P. C. nar. X.X. XXXX. Maloletý P., O., B., X. a navrhovateľka boli zverené do náhradnej osobnej starostlivosti starej matky B. N.. Maloletý U. T. bol zverený do náhradnej osobnej starostlivosti prastarej matky, maloletá P. C. bola osvojená, maloletý M. T. bol zverený do pestúnskej starostlivosti a maloletá P. T. a maloletý T. C. sú umiestnení v detskom domove. Matka maloletých detí nikdy nepracovala. Z potvrdenia Strednej odbornej školy vo C. zo 16.decembra 2015 bolo zistené, že navrhovateľka bola žiačkou uvedenej školy do 30.novembra 2015, dňom 1.decembra 2015 bola zo štúdia vylúčená. Následne začala študovať na Strednom odbornom učilišti internátnom v D. a v školskom roku 2015/2016 nastúpila do 1.ročníka trojročného štúdia. Z osobného listu dôchodkového poistenia, ktorý bol prílohou rozhodnutia o priznaní sirotského dôchodku na základe prvotných evidenčných podkladov vyplynulo, že matka navrhovateľky ku dňu svojej smrti získala obdobie dôchodkového poistenia v rozsahu 10 rokov a 188 dní z titulu jej evidovanej nezamestnanosti, resp. starostlivosti o maloleté deti. Evidovaná nezamestnanosť navrhovateľky bola potvrdená Úradom práce, sociálnych vecí a rodiny so sídlom v Lučenci v potvrdení z 24.marca 2015 tak, ako bola prenesená do osobného listu dôchodkového poistenia s tým, že podpora v nezamestnanosti jej po 1.januári 2014 vyplácaná nebola. Z vyššie cit. právnej úpravy je zrejmé, že pozostalému nezaopatrenému dieťaťu vzniká nárok na sirotský dôchodok po zomrelom rodičovi v prípade, že sú splnené zákonné podmienky. Keďže matka navrhovateľky ku dňu svojej smrti získala obdobie dôchodkového poistenia, potrebné pre vznik nároku na invalidný dôchodok, boli splnené podmienky pre priznanie sirotského dôchodku navrhovateľke, ktorá v čase smrti svojej matky bola nezaopatreným dieťaťom, pretože sa pripravovala na svoje budúce povolanie. Sumu invalidného dôchodku neb. matky navrhovateľky odporkyňa vypočítala správne, na základe správne aplikovanej právnej úpravy a správnym matematickým postupom. Správne ho určila vo výške 165,- € mesačne. Napriek tomu, že nárok na sirotský dôchodok činí 40 % invalidného dôchodku neb. rodiča, nebolo možné navrhovateľke priznať sirotský dôchodok vo výške 66,- €, čo predstavuje 40 % sumy invalidného dôchodku jej matky (165,- €), pretože popri nej vznikol nárok na sirotský dôchodok ďalším maloletým deťom a zákon o sociálnom poistení v ust. § 81 ods. 6 túto situáciu rieši tak, že je potrebné sumy sirotských dôchodkov všetkých nezaopatrených detí pomerne krátiť tak, aby súčet všetkých nárokov na sirotské dôchodky nepresiahol sumu invalidného dôchodku neb. rodiča. Takýmto spôsobom odporkyňa vo veci postupovala a správne sumu sirotského dôchodku navrhovateľke pri správne vypočítanej sume invalidného dôchodku jej neb. matky krátila s ohľadom na počet pozostalých nezaopatrených detí tak, aby suma invalidného dôchodku ich neb. matky nebola pri výplate všetkých sirotských dôchodkov prekročená. Navrhovateľka najskôr v priebehu konania zistila len 5 oprávnených nezaopatrených detí s nárokom na sirotský dôchodok, preto najskôr rozhodnutím zo 16.júna 2015 navrhovateľke priznala sirotský dôchodok vo výške 34,80 €, avšak v priebehu konania po zistení ďalšieho oprávneného maloletého dieťaťa s nárokom na sirotský dôchodok sumu sirotského dôchodku navrhovateľky upravila na 29,90 Eur mesačne postupom, ktorý bol vyššie zdôvodnený. Keďže výplata sirotského dôchodku vo vyššej sume bola zastavená rozhodnutím odporkyne z 8.januára 2016 a následne bola jeho výplata uvoľnená v správnej výške rozhodnutím z 2.februára 2016 v znení jeho zmeny rozhodnutím z 18.februára 2016 s tým, že určité rozpory v zistení skutkového stavu veci ohľadom počtu maloletých detí neb. B. C. nie je možné vzhľadom na spôsob jej života pričítať v neprospech navrhovateľky, krajský súd označené rozhodnutia potvrdil ako súladné so zákonom. Navrhovateľka v ďalšom konaní preukázala, že vo svojej príprave na budúce povolanie naďalej pokračuje štúdiom na Strednom odbornom učilišti internátnom v D., preto odporkyňa správne rozhodnutím z 2.februára 2016 v znení jeho zmeny rozhodnutím z 18.februára 2016 výplatu jej sirotského dôchodku uvoľnila spätne odo dňa jej zastavenia. Uvedenými rozhodnutiami bola správne určená aj výška uvoľneného sirotského dôchodku navrhovateľky vzhľadom k počtu oprávnených nezaopatrených maloletých detí s nárokom na sirotský dôchodok po neb. B. C. a výšku jej invalidného dôchodku (165,- €), ktorá pri výplate všetkých sirotských dôchodkov nemôže byť podľa platnej právnej úpravy prekročená. Výška sirotského dôchodku pozostalého nezaopatreného dieťaťa je maximálne 40 % zo sumy dôchodkovej dávky neb. rodiča, avšak v prípade viacerých pozostalých nezaopatrených detí s nárokom na sirotský dôchodok sa jeho suma znižuje. O náhrade trov konania rozhodol krajský súd podľa § 250k ods. 1 O.s.p. za použitia ust. § 250l ods. 2 O.s.p. Navrhovateľka si náhradu trov konania neuplatnila. Poučenie: Proti rozhodnutiu je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6015200947.1 (dáta aktuálne k 11. 11. 2026). Záväzné je znenie zverejnené súdom.




